Leefa og 15 andre indonesiske kvinner har akkurat ankommet Ain Issa-leiren, som ligger 50 kilometer nord for Raqqa, etter å ha flyktet ut av byen sammen med tusenvis av andre. De trodde det var på vei til paradis på jord omringet av ekte troende. Hun og familien forventet gratis helsehjelp og jobber med lønn de bare kunne drømme om i Indonesia.

På dårlig engelsk, med arabiske ord her og der, innrømmer Leefa til nyhetsbyrået AFP at de selv valgte å reise til IS-territorium.

– Da vi var i Indonesia, vi leste, vi så på internett, Dawlah Islamiya er stedet å bo for å bli en ekte Muslim, sier 38 år gamle Leefa.

Dawlah Islamiya er det arabiske ordet for Islamske Stat.

– Jeg har helseproblemer. Jeg trenger en operasjon i nakken og det er utrolig dyrt i Indonesia, legger hun til, øynene stirrer ned i bakken.

38 år gamle Leefa trodde Raqqa var paradis på jord. Foto: Ayham Al-mohammad / AFP

Les også: Bakkestyrker rykker fram i Raqqa

Overfylt leir

Hun fikk beskjed om at i IS så er alt gratis. Hun og familien bodde 22 måneder i IS-okkuperte Syria. Ain Issa-leiren er overfylt med mennesker etter kampanjen for å presse IS ut av Raqqa.

Leefa forteller, nølende, at hun var i kontakt med IS-medlemmer i Syria over internett, som fortalte at alle som kom til Raqqa ville bli refundert for utgiftene og ville leve gode liv. Da de kom frem var situasjonen drastisk annerledes enn de hadde blitt fortalt. Operasjonen hun trengte var ikke gratis og ble aldri gjennomført.

– Alt er løgner, sier 19 år gamle Nur, en annen indonesisk kvinne i leiren.

Les også: – Slaget om Raqqa begynner om få dager

En kvinne og et barn i gruppen på 16 indonesere hviler seg i Ain Issa-leiren. Foto: Ayham Al-mohammad / AFP

Ville gifte seg med henne

Nur forteller at hun og familien forventet at mennene i gruppen skulle få jobb, men da de ankom ble de fortalt at alle menn måtte bli med og kjempe som IS-soldater.

– Våre menn ble fengslet. Min far, min bror, sier hun, uten å fortelle når og hvorfor familien ble fengslet.

Hun forteller at hun ble konstant spurt av IS-soldater om å gifte seg med dem.

– Mange menn kom til huset vårt og fortalte faren min: Jeg vil ha datteren din, sier hun med avsky i stemmen.

IS-soldater ville gifte seg med 19 år gamle Nur. Foto: Ayham Al-mohammad / AFP

Les også: Terrorforskerens ønskeliste i kampen mot voldelige jihadister

Ifølge indonesiske myndigheter befinner det seg rundt 500 og 600 indonesere i Syria for øyeblikket. Veien videre for gruppen i Ain Issa-leiren er at etter at de har blitt avhørt, så skal de bli fraktet over grensen til Irak og levert til den indonesiske ambassaden i Arbil.

Historiene fortalt av menneskene i gruppen, som inkluderer åtte kvinner, tre barn og fem menn, er umulig å bekrefte.